Нобэрэ пщэдейрэ
Бадзэуэгъуэм и 16, махуэку
Украинэм и бухгалтерымрэ аудиторымрэ я махуэщ
622 гъэр Муслъымэн махуэгъэпсым и щIэдзапIэщ. Мухьэмэд Бегъымбарыр Мэчэм икIри Мадинэ кIуащ.
1790 гъэм США-м и Конгрессым унафэ къищтащ къэралым и къалащхьэщIэ Вашингтон щаухуэну щIыр абы хухэхыным теухуауэ.
1909 гъэм автомобилхэр къыщIэзыгъэкI «Ауди» компаниер къызэрагъэпэщащ.
1932 гъэм Донецкэ областым и къалащхьэр Артёмовск (иджы Бахмутщ) ирахри, Сталинэ (иджы Донецкщ) яхьащ.
1944 гъэм нэмыцэ зэрыпхъуакIуэхэм къыIэщIагъэкIыжу хуит къэхъужа Минск къалэм партизанхэм парад щрагъэкIуэкIащ.
1945 гъэм США-м и Тринити полигоным, Нью-Мексикэ штатым щыIэм, дунейм щыяпэу щIы щхьэфэм атомнэ бомбэм и лъэщагъыр щагъэунэхуащ. Абы уафэгум дрыригъэхуея лыгъэр щалъэгъуат километр 290-кIэ, и макъыр щызэхахат километри 160-кIэ пэжыжьэхэми. А гъэ дыдэм Америкэм а Iэщэ шынагъуэр щридзыхащ Японием и Хиросимэ (шыщхьэуIум и 6-м), Нагасаки (шыщхьэуIум и 9-м) къалэхэм.
1956 гъэм Карело-Финскэ ССР-р Карелие АССР-ру зэрахъуэкIащ. Иджыпсту ар УФ-м хыхьэ Карелие Республикэщ.
1965 гъэм къызэIуахащ Монблан бгым (Альпы къуршхэм я щыгу нэхъ лъагэ дыдэм) кIуэцIрыкI гъуэгур. Абы зэпищIащ Франджым и Шамони, Италием и Курмайор къалэхэр.
1979 гъэм Хъусейн Саддам Иракым и президент хъуащ.
1990 гъэм Украинэ ССР-м и Радэ Нэхъыщхьэм а республикэр зыми и унафэ щIэмытыным теухуа Декларацэр къищтащ.
ТхакIуэ КIэрэф Мухьэмэд къызэралъхурэ илъэс 99-рэ ирокъу.
Совет фигурист, Олимп Джэгухэм тIэунейрэ я чемпион, СССР-м спортымкIэ щIыхь зиIэ и мастер Протопопов Олег и ныбжьыр илъэс 88-рэ ирокъу.
СССР-м спортымкIэ и мастер, къэралым щэнейрэ и чемпион, КъБР-м физкультурэмрэ спортымкIэ щIыхь зиIэ и лэжьакIуэ Къуэдзокъуэ Анатолий и ныбжьыр илъэс 85-рэ ирокъу.
СССР-м и цIыхубэ артисткэ, Украинэм и ЛIыхъужь Роговцевэ Адэ и ныбжьыр илъэс 83-рэ ирокъу.
Искусствоведенэм и доктор, КъБКъУ-м и профессор Мэлбахъуэ Борис и ныбжьыр илъэс 80 ирокъу.
УэрэджыIакIуэ, музыкант, УФ-м щIыхь зиIэ и артист, Къэрэшей-Шэрджэсым и цIыхубэ артист Лепс Григорий (и унэцIэ дыдэр Лепсверидзещ) и ныбжьыр илъэс 58-рэ ирокъу.
УсакIуэ-уэрэдус, уэрэджыIакIуэ, композитор цIэрыIуэ, УФ-м щIыхь зиIэ и артист Агутин Леонид и ныбжьыр илъэс 52-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 23 — 25-рэ, жэщым градус 19 — 21-рэ щыхъунущ.
Бадзэуэгъуэм и 17, мэрем
Уголовнэ щIэпхъаджагъэ зылэжьахэм я хьэкумыр щIэным епха IэнатIэхэм я дунейпсо махуэщ
Урысейм и Дзэ-Тенджыз флотым и авиацэм и махуэщ
Этнографым и махуэщ
Корее Ипщэм и конституцэм и махуэщ
Финляндием щагъэлъапIэ Демократием и махуэр
1775 гъэм дунейм щыяпэу США-м къыщызэIуахащ дзэм къулыкъу щызыщIэхэм папщIэ сымаджэщ.
1868 гъэм Японием и къалащхьэр Токио яхьащ, Киото ирахри.
1918 гъэм Урысейм и иужьрей император Николай ЕтIуанэри абы и унагъуэри Ипатьевым и унэу Екатеринбург дэтым и щIыунэм щаукIащ.
1918 гъэм Сыбыр Республикэ къызэрагъэпэщащ. А гъэ дыдэм щэкIуэгъуэм и 3-м абы теухуа унафэр якъутэжащ.
1942 гъэм нэмыцэдзэхэм Сталинград яубыдын мурад яIэу ебгъэрыкIуэныгъэм щIадзащ.
1945 гъэм ЕтIуанэ дунейпсо зауэм текIуэныгъэр къыщызыхьа къэралхэм я Iэтащхьэхэм я Потсдам конференцыр (бадзэуэгъуэм и 17 — шыщхьэуIум и 2-хэм екIуэкIар) къызэIуахащ.
1955 гъэм США-м и Анахайм къалэм къыщызэIуахащ сабийхэм я нэгу зыщрагъэужьыным хуэщIа «Диснейленд» япэ паркыр. Америкэ мультипликатор цIэрыIуэ Дисней Уолт къызэригъэпэща а зыгъэпсэхупIэр сабийхэм яхуэгъэзауэ дунейм щыIэ апхуэдэ IуэхущIапIэхэм я нэхъ цIэрыIуэ дыдэщ. «Диснейленд» паркыу дуней псом пщыкIуз щыIэщи, абыхэм ящыщ дэтхэнэ зыри хуэщIащ сабийхэр таурыхъым и дуней телъыджэм хэшэным.
1967 гъэм Лениным и цIэр зэрихьэу Арщыдан щыIэ колхозым Ленин орденыр къратащ.
1976 гъэм Монреаль къалэм (Канадэ) къыщызэIуахащ ХХI гъэмахуэ Олимп Джэгухэр.
2013 гъэм Къэзан щызэхуащIыжащ ХХVII Дунейпсо гъэмахуэ Универсиадэр. Урысей Федерацэм и командэ къыхэхам абы зэи хуэмыдэжу ехъулIэныгъэшхуэ щызыIэригъэхьащ. Медаль 292-рэ къахьат ди щIалэхэмрэ хъыджэбзхэмрэ. Абыхэм ящыщу 155-р дыщэт, 75-р дыжьынт, 62-р домбеякът. ЕтIуанэ увыпIэр Японием, ещанэр Китайм я студентхэм къахьат.
2014 гъэм Украинэм и Донецк областым къыщехуэхащ «Malaysia Airlines» авиакомпанием и «Боинг-777» кхъухьлъатэр. Ар тетт Амстердам (Нидерландхэр) — Куала-Лумпур (Малайзие) гъуэгуанэм. Кхъухьлъатэм цIыху 298-рэ исати, псори а нэщхъеягъуэм хэкIуэдащ.
Дипломат, Дунейпсо Олимп комитетым и унафэщIу щыта Самаранч Хуан Антонио къызэралъхурэ илъэси 100 ирокъу.
КъШР-м и Правительствэм и УнафэщIу лэжьа Уэз Анатолий и ныбжьыр илъэс 78-рэ ирокъу.
Совет композитор, Урысей Федерацэм и цIыхубэ артист Рыбников Алексей и ныбжьыр илъэс 75-рэ ирокъу.
Нэмыцэ политик, Германием и канцлер Меркель Ангелэ и ныбжьыр илъэс 66-рэ ирокъу.
Урысей тхакIуэ Арбатовэ Марие (и унэцIэ дыдэр Гаврилинэщ) и ныбжьыр илъэс 63-рэ ирокъу.
Шэрджэс сурэтыщI Къардэн Мухьэдин и ныбжьыр илъэс 52-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 25 — 26-рэ, жэщым градус 18 — 20 щыхъунущ.
